Efter 1-5-afklapsningen mod FCN søndag, er der historisk lave odds på AaB-nedrykning. 1,13 gange får du din investering igen, hvis du spiller AaB som kommende 1. divisionshold. De dystre udsigter fra Superligaens 11. plads, som er placeringen i den historisk lange vinterpause, gjorde det svært at finde ordene efterfølgende. I hvertfald, da TV2 Nord spurgte Kristoffer Pallesen, AaBs forsvarsspiller, om vejen ud af krisen: - (...) Så kan vi godt vende det her. Vi har brug for ... Jeg kan se du er mærket af det her? - Ja, det gør pisseondt, lød det fra en tydeligt berørt Kristoffer Pallesen efter at have leget tagfat efter FCNs unge himmelstormere i 90 minutter. Se videoen herover. - Vi havde håbet på et point eller tre. Nu er vi en smule isoleret. Det går vi ind til pausen velvidende, fortsatte AaB'eren, da hab fandt ordene igen. Det klinger af deja vu fra 2010, hvor AaB gik på juleferie med et 0-6-nederlag til OB i rygsækken. Dengang iværksatte man en redningsaktion med forstærkninger i hver kæde i form af Michael Lumb, Thomas Augustinussen og Morten 'Duncan' Rasmussen. Og Kristoffer Pallesen og resten med AaB-interesser kan måske se frem til en lignende oprustning. Det løfter direktør og fungerende sportschef, Thomas Bælum sløret for: - Der skal ske det, at vi kigger på truppen og hvor vi kan forstærke os henne, således vi kan begynde at kravle opad i tabellen. Den proces er i gang, siger han. Han vil dog ikke udtale sig om hvor på banen, men "vi kigger på alle kæder," siger den vikariende sportschef. Så der kommer en spiller i hver kæde? - Det tør jeg ikke love. Men vi har en masse spillere vi indleder dialoger med, fortsætter han. Se interviewet med Thomas Bælum nederst. Det er ellers ikke mere end et par uger siden Thomas Bælum ikke ville melde klart ud, hvor meget storindkøb AaB skal på. Det afhang af resultaterne. Siden er fulgt fire nederlag i træk. - Jeg kommer ikke ind på hvor stort det (budgettet, red.) er. Det ville være dårlig forhandlingsmodel, sagde han dengang til TV2 Nord og understregede at han skulle indstille til bestyrelsen, hvis man skulle gå over budget. Det tyder altså på det er sket. AaB går nu på vinterpause sammen med resten af Superligaen. Vinterhiet kommer historisk tidligt grundet VM. 18. spillerunde skal først spilles hen mod slutningen af februar 2023.

Opsummering:
AaB blev skilt ad af Superligaens overraskende førerhold - direktør er allerede i dialog med potentielt nye spillere.